එසේම ග්‍රහදෝෂවලට සහනය ලබාදීම, කනප්පු වහන්සේ මගින් සොරුන් අල්ලා දීම, රෝගීන් සුවපත් කිරීම, නොයෙක් නැකැත්වලට සුභ වේලාවන් ලබාදීම වැනි දේ සඳහා ද මෙම ස්වාමි ප්‍රසිද්ධ නමක් දරයි. එසේම ස්වාමි ගිනි පෑගීමට ද විශේෂ දක්ෂතාවයක් දක්වයි. දහවල් කාලයේදීත් සවස් කාලයේදීත් දෙවියන් උදෙසා පූජාවන් පැවැත්වීම ද ස්වාමිගේ සිරිතකි. මෙවන් වූ විශ්මිත දේ කරන ස්වාමි තමන්ව විශ්වාස කරගෙන පැමිණෙන මිනිසුන්ගෙන් විශාල මුදලක් අය කිරීමට ද පසුබට වන්නේ නැත. අනුත්තරාට වයස අවුරුදු දහනවයකි. කටුගස්තොට නගරයේ ජීවත් වන අනුත්තරාලාගේ පවුලේ අයටද ස්වාමි බැහැදැකීමට යාමට සිදුවූයේ අනුත්තරාට නින්දේදී සිහිනෙන් වරින් වර මූත්‍රා පිටවීමේ රෝගයක් හටගත් නිසාය. විවිධ දේ කළ ද මෙම රෝගය සුව නොවුණි. ඇයගේ වැඩිහිටියෝ ඇය ස්වාමි ළඟට ගෙන ආවෝය. උදෑසනම ආහාරවත් නොගෙන ආ ඔවුන් බොහෝ වේලාවක් යනතුරු පෝලිමේ සිටියහ. මල් හා සුවඳ දුම්වලින් පරිසරයම සුවඳවත් වීය. බෙර හඬ තලමින් සීනුව නාද කරමින් ස්වාමි දේවාලය තුළ පූජාවක් සිදුකරයි. මහා හයියෙන් ශබ්ද නගා කරන දේවාරාධනාව ඉතා බියකරුය. විටෙක කුතුහලය දනවන්නකි.
ස්වාමි විශේෂ දක්ෂතාවයක් දක්වන්නේ කුමකටද?
ගිනි පෑගීමට